CELEX: 62015CN0309
Language: sk
Date: 2015-06-18 00:00:00
Title: Vec C-309/15 P: Odvolanie podané 18. júna 2015: Real Express Srl proti uzneseniu Všeobecného súdu (deviata komora) z 21. apríla vo veci T-580/13, Real Express Srl/Úrad pre harmonizáciu vnútorného trhu (ochranné známky a vzory)

30.11.2015   
            
            
               SK
            
            
               Úradný vestník Európskej únie
            
            
               C 398/12
            
         Odvolanie podané 18. júna 2015: Real Express Srl proti uzneseniu Všeobecného súdu (deviata komora) z 21. apríla vo veci T-580/13, Real Express Srl/Úrad pre harmonizáciu vnútorného trhu (ochranné známky a vzory)
   (Vec C-309/15 P)
   (2015/C 398/15)
   Jazyk konania: angličtina
   
      Účastníci konania
   
   
      Odvolateľka: Real Express Srl (v zastúpení: C. Anitoae, avocat)
   
      Ďalší účastníci konania: Úrad pre harmonizáciu vnútorného trhu (ochranné známky a vzory), MIP Metro Group Intellectual Property GmbH & Co. KG
   
      Návrhy odvolateľky
   
   Odvolateľka navrhuje, aby Súdny dvor
   
               —
            
            
               zrušil napadnuté uznesenie Všeobecného súdu vydané 21. apríla 2015 vo veci T-580/13,
            
         
               —
            
            
               uplatnil svoju neobmedzenú právomoc a na základe dostupných dôkazov, vyhovel žalobe podanej Real Express Srl proti rozhodnutiu štvrtého odvolacieho senátu zo 16. septembra 2013 vo veci R 1519/2012-4, alebo subsidiárne vrátil vec Všeobecnému súdu na opätovné preskúmanie,
            
         
               —
            
            
               uložil ÚHVT a vedľajšej účastníčke konania povinnosť nahradiť trovy konania žalobkyne na prvom stupni aj v rámci odvolania.
            
         
      Odvolacie dôvody a hlavné tvrdenia
   
   
               1.
            
            
               Všeobecný súd pri prijímaní svojho uznesenia, považoval všetky argumenty odvolateľky za prípustné okrem bodov 23 a 25 žaloby, kde tvrdila, že vedľajšia účastníčka konania nekonala v dobrej viere, keď prihlasovala ochrannú známku Spoločenstva REAL, ktorá bola zhodná a bola prihlasovaná pre zhodné triedy ako ochranná známka, ktorej zrušenia sa domáhala odvolateľka z dôvodu skorších práv v Rumunsku. Všeobecný súd prehliadol povinnosti, ktoré má odvolací senát v súlade s článkom 63 ods. 2. a článkom 64 ods.1 nariadenia 207/2009 (1).
            
         
               2.
            
            
               V bodoch 38 a 39 napadnutého uznesenia Všeobecný súd nesprávne uplatnil pravidlo 15 ods. 2 písm. h) bod. iii), pravidlo 17 ods. 1 a ods. 4 nariadenia Komisie (ES) 2868/1995 (2) a článok 75 a článok 78 ods. 1 písm. a) a b) nariadenia 207/2009. V bode 41 a 42 napadnutého uznesenia Všeobecný súd nesprávne uplatnil článok 80 ods. 1, 2 a 3 nariadenia 207/2009, pravidlá 53 a 53a nariadenia 2868/1995 a prehliadol stranu 4 bod 5 oznámenia predsedu Úradu č. 11/98 z manuálu ku konaniu pred Úradom pre harmonizáciu vnútorného trhu (ochranné známku a vzory), časť A, všeobecné pravidlá, článok 6 späťvzatie rozhodnutia, zrušenie zápisu a oprava chýb. V bodoch 43, 44 a 45 napadnutého uznesenia Všeobecný súd nesprávne uplatnil článok 63 ods. 2 a článok 64 nariadenia č. 207/2009 a preto nezistil, že odvolací senát porušil zásadu právnej istoty a procesnej hospodárnosti a cieľ námietkového konania, keď nesplnil povinnosť umožniť spor medzi ochrannými známkami pred zápisom a v rozpore s pravidlami nezohľadnil skutočnosti, okolnosti a dôkazy uvedené spoločnosťou Real Express Srl, ktoré boli relevantné pre výsledok námietkového konania.
            
         
      (1)  Nariadenie Rady (ES) č. 207/2009 z 26. februára 2009 o ochrannej známke Spoločenstva (Ú. v. EÚ L 78, s. 1).
   
      (2)  Nariadenie Komisie (ES) č. 2868/95 z 13. decembra 1995, ktorým sa vykonáva nariadenie Rady (ES) č. 40/94 o ochrannej známke spoločenstva (Ú. v. ES L 303, s. 1; Mim. vyd. 17/001, s. 189).